Knud Erik Kirkegaard (KF), 2001-04-19:
Også jeg vil gerne starte med at takke Enhedslisten og SF for at have rejst disse to forespørgselsdebatter.
Nu foregår der en lille, intern polemik mellem forespørgerne og regeringen om statsministerens nytårstale, og hvad man konkret vil foretage sig for at leve op til de ambitioner, statsministeren gav udtryk for dér.
Det gælder før en udlicitering, og det gælder efter en udlicitering.
Så vil jeg godt holde mig til det lidt mere generelle og stille spørgsmålet: Hvordan kommer vi her i Danmark markant fremad med hensyn til et forbedret arbejdsmiljø?
Vi oplevede i juni 2000 at modtage en rapport, udarbejdet af CASA, som satte spørgsmålstegn ved, om der overhovedet var sket fremskridt i de 25 år, hvor den nugældende arbejdsmiljølov har været gældende.
Nogle konkluderede da, at det ikke var tilfældet, men det er ikke en konklusion, jeg personlig er enig i.
Jeg er overbevist om, at der er en række forhold, der har været af skiftende karakter, og derfor vil man ikke kunne drage en sådan konklusion.
Efter min vurdering er der to situationer, hvor man kan komme markant fremad mod et bedre arbejdsmiljø.
Den ene situation er dér, hvor forskning og ny viden kan fortælle om farlige stoffer, der anvendes i produktionen, og forskning og ny viden om, hvilke ting der kan erstatte disse farlige stoffer i produktionen.
Det mest lysende eksempel på det i dansk arbejdsmiljøpolitik
er spørgsmålet om de organiske opløsningsmidler inden for malerfaget.
Her er der virkelig tale om en succeshistorie med hensyn til at komme markant fremad.
Efter min overbevisning er den anden situation, hvor man kan komme meget længere fremad, i de tilfælde, hvor man ude på virksomheden i fællesskab mellem ledelse og ansatte selv sætter arbejdsmiljøet højt på dagsordenen, gerne i samarbejde med Arbejdstilsynet eller arbejdsmedicinske klinikker eller BST, eller hvad ved jeg.
Der er en stribe eksempler på, at dette finder sted, og jeg er overbevist om, at det er dét, der skal til, for at vi kan komme fremad med arbejdsmiljøet i Danmark.
Men så må jeg også sige, at jeg føler, at den nuværende regering er en stopklods.
Det seneste eksempel er den incitamentpakke, som delvis er under behandling i Folketinget endnu.
Det ene af de tre forslag er allerede vedtaget, det andet er under behandling i Folketingets Arbejdsmarkedsudvalg, og det tredje skal først til første behandling nu om et øjeblik.
Her deltager vi selvfølgelig også gerne i debatten.
Jeg er temmelig overbevist om, at der skal nye boller på suppen, hvis vi skal få genopbygget det fortrolige partssamarbejde om arbejdsmiljøet i Danmark, og derfor burde statsministeren måske overveje hurtigst muligt at få udskrevet et folketingsvalg, så der bliver mulighed for at regeringsskifte, og vi kan få genopbygget tillidsforholdet mellem parterne på arbejdsmarkedet om dette spørgsmål.
Det er er der et ganske stort behov for.
Så er jeg i øvrigt meget glad for at kunne anbefale det forslag til vedtagelse, som er fremsat af den borgerlige side i Folketingssalen.
Det skamroser ikke regeringen, for det er der ingen grund til, men det peger på nogle konkrete initiativer, som jeg tror og håber på, at vi i fællesskab kan arbejde med i den kommende tid her i Folketinget, uanset
hvordan rollerne er fordelt mellem regering og opposition.